
ДО  
ПРЕДСЕДАТЕЛЯ НА
ОБЩИНСКИ СЪВЕТ
ГР. БУРГАС


ДОКЛАДНА ЗАПИСКА
ОТ
ДИМИТЪР НИКОЛОВ 
КМЕТ НА ОБЩИНА БУРГАС

Относно: Даване на съгласие за осигуряване на финансиране от бюджета на Община Бургас за спешно отстраняване на щетите, настъпили в следствие на пожар  на територията на „Център за психично здраве Проф. Д-р Иван Темков- Бургас“ ЕООД.

УВАЖАЕМИ ГОСПОЖИ И ГОСПОДА ОБЩИНСКИ СЪВЕТНИЦИ,

Моля, на основание чл. 73, ал. 6 от Правилника за организацията и дейността на общинския съвет, неговите комисии и взаимодействието му с общинската администрация на Община Бургас, да разгледате настоящата докладна записка на насроченото за 14.02.2024 г. заседание № 7 на Общински съвет – Бургас. Квалифицирането на докладната записка като неотложна се обуславя от възникването на пожар на територията на „Център за психично здраве Проф. Д-р Иван Темков- Бургас“ ЕООД (по-долу наричано за краткост Лечебното заведение) на 12.02.2024 г., както и предвид необходимостта от спешно възстановяване на настъпилите щети и своевременно осигуряване на безопасна среда за пациентите и служителите на Лечебното заведение. 
В следствие на пожар сградата на „Лечебното заведение“ са настъпили щети по вътрешната част на девети етаж. Стените, таванът и подът са опожарени и в лошо състояние; вратите на болничните стаи, както и тези на манипулационна и лекарски кабинет са напълно унищожени и неизползваеми. 
Необходима е пълна подмяна на обзавеждането в стаите на пациентите и персонала, настилката на пода в коридора, както и подмяна на противопожарната инсталация на етажа. Стъклопакетът към терасата на етажа е компроментиран, до степен, в която не може да бъде продължено безопасното му използване и следва да бъде подменен. 
Предвид необходимостта от спешното отстраняване на щетите, настъпили в следствие на пожара, осигуряване на безопасна работна среда за служителите на Лечебното заведение, както и възстановяване на нормалното функциониране и достъпност на етажа за пациентите, обстоятелства безспорно свързани с осигуряването на живота и здравето на гражданите и защитата на особено важни обществени интереси, е обосновано допускането на разпореждане за предварително изпълнение на настоящото решение на основание чл. 60, ал. 1 от Административнопроцесуалния кодекс. 
Предвид гореизложеното и на основание чл. 21, ал.1, т.8 във връзка с чл. 21, ал. 2 от ЗМСМА, предлагам, Общински съвет- гр. Бургас да вземе следните

РЕШЕНИЯ:
1. Дава съгласие за отпускане на финансови средства в размер на 90 000  (деветдесет хиляди) лева от бюджета на Община Бургас, „Функция Здравеопазване“– Дейности и превенции по национални програми за здравеопазване и други дейности по здравеопазване, на „Център за психично здраве Проф. Д-р Иван Темков- Бургас“ ЕООД за спешно отстраняване на щетите, настъпили в следствие на пожар на 12.02.2024 година.

2. Допуска предварително изпълнение на Решението по т.1 на основание чл. 60, ал. 1 от АПК, предвид необходимостта от спешното отстраняване на щетите, настъпили в следствие на пожара, осигуряване на безопасна работна среда за служителите на „Център за психично здраве Проф. Д-р Иван Темков- Бургас“ ЕООД, както и възстановяване на нормалното функциониране и достъпност за пациентите, обстоятелства безспорно свързани с осигуряването на живота и здравето на гражданите и защитата на особено важни обществени интереси.

